གནས་མིན་གྱི་བརྒལ་བརྟག་ལ་སྐྱོ་བའི་གཏམ།།ཀུན་མཁྱེན་རྒྱལ་བ་ལ་ཕྱག་འཚལ།།དབང་གྱུར་སྐྱེས་བུ་ཁྱོད་ཅིག་ལ།།འདོད་ཞེན་
ལུང་དུ་འདྲེན་པ་དེ།།ལྟེང་ཀའི་ནང་གི་ལག་འགྲོར་དྲན།།ད་ནི་སྙིགས་མ་རྩོད་པར་ལྡན།།རྒྱལ་པོ་མངའ་རིས་དོན་དུ་རྩོད།།བློན་པོ་ང་ཆེའི་ཡུལ་ལ་རྩོད།།ཞིང་པ་ས་གཞིའི་དོན་དུ་རྩོད།
དགོན་དཀོར་དང་ཟས་ལ་རྩོད།།དགེ་བཤེས་སྡེ་སྣོད་གསུམ་ལ་རྩོད།།དེ་དག་འཇིག་རྟེན་ཀུན་རྫོབ་ལ།།གཙོ་བོར་བྱེད་པ་བདེན་མོད་དེ།།ངག་བཅད་བསམ་གཏན་ཁང་བུ་ནས།སེམས་
གནས་རྒས་པ་རྟོག་དཔྱོད་དུ།།སོང་བ་མངོན་པའི་ང་རྒྱལ་གྱིས།།གཞན་མཚང་འདྲུ་བ་ཕྲག་དོག་ཡིན།།གནས་དང་གནས་མིན་མི་ཕྱེད་བཞིན།།གསང་སྔགས་ངེས་དོན་ལ་རྩོད་ཅིང་།།སངས་
རྒྱས་གཉིས་པ་ལྟ་བུ་ཡི།།སྐྱེས་མཆོག་རྣམས་ཀྱི་དགོངས་པ་ལ།།བླུན་པོའི་རང་ཉམས་ཚིག་འཁྲི་ཡིས།།དབེན་པར་བསམ་གཏན་གཡེལ་བྱེད་པ།།སྔོན་བྱུང་ལྷ་མིན་འཇུག་པ་ཅན།།
སྡེ་བཞིའི་དང་པོ་སྲོག་ཞུགས་བཞིན།།གྲུབ་མཐའ་བཞི་ལ་རྩོད་པ་ནི།།ཤིང་རྟ་ཆེན་པོའི་ལམ་གྲོལ་ཏེ།།ཡང་དག་དོན་ལ་གང་ཉེ་བའི།།རིག་པའི་འཐད་པ་བསྒྲུབ་པའི་ཕྱིར།།དེ་བཞིན་

ལོག་རྟོག་བསལ་བ་ལ།།ཆོས་ཀྱི་གྲགས་པས་མུ་སྟེགས་ཀྱི།།རྒོལ་ངན་ཕྱེ་མར་བཏགས་པ་དེ།།བསྟན་པའི་བྱ་བ་རླབས་ཆེན་ཡིན།།དེ་དག་རྣམས་ཀྱི་རྩོད་རིག།
ཀྱང་།།ཚད་མ་སྡེ་བདུན་ཀུན་ལས་བཏུས།།ཆོས་མངོན་མཛོད་ཀྱི་གནས་བརྒྱད་ཀྱིས།།ཕྲ་རྒྱས་སྲིད་པའི་རྩ་བ་དང་།།ཆོས་རབ་འབྱེད་པའི་བློ་གྲོས་མཆོག།སྲིད་ཞིའི་ཕ་རོལ་སོན་བྱས
ནས།སྒྲུབ་དང་སུན་འབྱིན་མཛད་པ་ལས།།ཐོས་བྲལ་སྒོམ་ཆེན་བླུན་པོའི་ཁྲོད།།སྦྲེལ་རྒན་ངོ་མཚར་ཆེ་ནས་མིན།།ད་དུང་ཉོན་དང་གངས་ཅན་འདིར།།ཚད་མར་གྱུར་པའི་སྐྱེས་
བུས་ཀྱང་།།རང་རང་ཕྱོགས་སྔའི་འདོད་ཞེན་གྱིས།།དགག་བསྒྲུབ་འབྱམ་ཡིག་མཛད་དོ་ཅོག།བསྟན་སེལ་སྡེ་འཁྲུགས་རླབས་ཆེན་དུ།།གྱུར་པ་ཁྱོད་ཀྱིས་མ་རིག་གམ།།ཁྱད་པར
ད་ལྟའི་ཕྱག་རྫོགས་གཉིས།།ཟབ་ཁྱད་རང་སར་འབྱེད་པ་ལས།།དགོངས་པ་སྣོད་གཅིག་དཀར་དུས་འདིར།།ཊཱི་ཀ་ངན་པའི་མཚམས་སྦྱོར་གྱི།།ལྟ་བ་ཡིད་ལ་བཞག་བྱས་ནས།།
ཚིག་དང་ཡི་གེའི་བརྡ་ཆད་ཀྱང་།།ཀྱི་ནར་འཕྱན་པའི་སྤྱི་བརྟོལ་ལ།།སྒྲུབ་དང་སུན་འབྱིན་ཐལ་འགྱུར་གྱི།།སྤོབས་པའི་ཉི་མ་འབུམ་ཤར་ཡང་།།ཉེས་པ་ཟད་དང་རྫུན་ཚིག་སྤངས།།

ཡིད་ཆེས་སུམ་ལྡན་རྒྱལ་བའི་བཀའ།།གང་ལས་ཕྱིར་ཕྱོགས་བླུན་དད་ཀྱིས།།རང་ཕྱོགས་འཕྱར་དང་རྨོངས་པས་དཀྲུགས།།དེ་ལ་བདག་ཡིད་མི་རྟོན་ན།།དང་པོར་ཚར་བཅད་
འབབ་པའི་ཡུལ།།ལུང་གི་བདག་པོ་ཁོ་ནའི་ཕྱིར།།སྣང་བ་དག་པ་རབ་འབྱམས་ཀྱི།།དམ་ཚིག་གཞན་དུ་ལ་བཟླ་ཞིང་།།གང་ལ་བརྟེན་པའི་ཆགས་སྡང་གི།།ཉེས་དམིགས་མཐོང་
ནས་དྲི་བའི་ལན།།ཐལ་བ་ལས་ཀྱང་སླར་ལྡོག་གོ།།ཨེ་མ་སྒྲུབ་བརྒྱུད་བསྟན་པ་ནི།།རྟོག་གེའི་གཟུགས་བརྙན་མི་བསྒྲུབ་ཅིང་།།ངེས་འབྱུང་མོས་གུས་དག་སྣང་གསུམ།།ལྷུར་བྱེད་
ལས་ཉོན་རྣམ་སྨིན་སྒྲིབ།།རྣམ་པར་མི་རྟོག་པས་སྦྱོང་ན།།ངེས་པ་ཁོ་ནར་ཕན་འདོགས་ཡུལ།།ལས་དང་པོ་པ་ཡི་སེམས་ཅན་ལ།།ཞི་བ་དེའི་སེམས་ཀྱིས་དག་གཅོད་ཅིང་།།ཕྱོགས་
སུ་རིང་ལ་གྲགས་འདོད་ཀྱིས།།རི་མོའི་ལམ་ནས་སེམས་གཡེངས་པ།།འདི་ནི་ལམ་རྟགས་མ་ཡིན་ཏེ།།འདོད་ཁམས་བདག་པོས་བརླབས་པའི་ཕྱིར།།དེ་ལ་སྐྱོ་བ་ལྷག་པར་འཕེལ།།
དངོས་ནི་བསམ་གཏན་ཚེར་མ་ལ།།འཇིགས་ནས་དབེན་པ་འབའ་ཞིག་བསྙེན།།ལས་རླུང་བག་ལ་ཞར་གྱུར་པས།།གཞན་མཚང་འདྲུ་དང་ངག་འཁྱལ་གྱི།།གནས་ལ་ཤིན་ཏུ་སྐྱོ་ཞིང་བསུན།།

དེ་ལྟས་མཁྱེན་དང་མི་མཁྱེན་སོགས།།ཆོས་བརྒྱད་མྱ་ངན་འདས་གྱུར་ཀྱང་།།ཁྱོད་ཅིག་རྣལ་དུ་མི་ཐོབས་ན།།གང་གི་མདུན་སར་སླར་ཕྱོགས་ཤིག།གཏམ་ཚོགས་ལེའུ་
རེ་གསུམ་པའོ།།།